Document ID: 32004R2166

KOMISIJAS REGULA (EK) Nr. 2166/2004
(2004. gada 17. decembris),
ar ko atklāj tarifu kvotas 2005. gadam, kas piemērojamas dažu Šveices izcelsmes apstrādātu lauksaimniecības produktu importam Eiropas Kopienā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm (1), un jo īpaši tās 7. panta 2. punktu,
ņemot vērā Padomes 2000. gada 13. marta Lēmumu Nr. 2000/239/EK par Vienošanās slēgšanu vēstuļu apmaiņas veidā starp Eiropas Kopienu, no vienas puses, un Šveices Konfederāciju, no otras puses, par 2. protokolu Nolīgumā starp Eiropas Ekonomikas kopienu un Šveices Konfederāciju (2) un jo īpaši tā 2. pantu,
tā kā:
(1)
Attiecībā uz 2005. gadu ir jāatklāj gada tarifu kvotas dažiem apstrādātiem lauksaimniecības produktiem, ko paredz Vienošanās, ko Eiropas Kopiena un Šveices Konfederācija noslēgusi vēstuļu apmaiņas veidā attiecībā uz 2. protokolu Nolīgumā starp Eiropas Ekonomikas kopienu un Šveices Konfederāciju (3) (še turpmāk -“nolīgums”).
(2)
Gada kvota precēm, kuras klasificētas ar kodiem KN 2202 10 00 un ex 2202 90 10, atbilstoši nolīgumam, ir izsmelta. Tādēļ saskaņā ar nolīgumu 2005. gadam tās jāpaaugstina par 10 %.
(3)
Komisijas 1993. gada 2. jūlija Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (4), ir paredzēti tarifu kvotu pārvaldes noteikumi. Tādēļ ir lietderīgi paredzēt, ka ar šo regulu atklātās tarifu kvotas ir pārvaldāmas saskaņā ar minētajiem noteikumiem.
(4)
Šajā regulā paredzētie pasākumi ir saskaņā ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem, kuri saistīti ar Nolīguma I pielikumā neuzskaitītu apstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Tarifu kvotas to apstrādāto lauksaimniecības produktu importam Kopienā, kas uzskaitīti pielikumā un kuru izcelsme ir Šveicē, atklāj no 2005. gada 1. janvāra līdz 31. decembrim, atbrīvojot no nodokļa.
Pielikuma 2. tabulā minēto preču importam, kas pārsniedz beznodokļa kvotu, piemēro 9,1 % nodokli.
2. pants
Kopienas tarifu kvotas, kas minētas 1. pantā, saskaņā ar Regulas (EEK) Nr. 2454/93 308. a, 308. b un 308. c pantu pārvalda Komisija.
3. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
To piemēro no 2005. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 17. decembrī

Labels: 3
17